Document ID: 31992R3457

ΚΑΝΟΝΙΣΜΟΣ (ΕΟΚ) αριθ. 3457/92 ΤΗΣ ΕΠΙΤΡΟΠΗΣ της 30ής Νοεμβρίου 1992 περί θεσπίσεως λεπτομερών κανόνων σχετικά με το πιστοποιητικό ελέγχου για τις εισαγωγές από τρίτες χώρες στην Κοινότητα που προβλέπεται στον κανονισμό (ΕΟΚ) αριθ. 2092/91 του Συμβουλίου περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2092/91 του Συμβουλίου της 24ης Ιουνίου 1991 περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής (1), και ιδίως το άρθρο 11 παράγραφος 3 στοιχείο β) και παράγραφος 4,
Εκτιμώντας:
ότι είναι αναγκαίο να καθορισθεί το περιεχόμενο και το υπόδειγμα του πιστοποιητικού ελέγχου το οποίο προβλέπει να συνοδεύει τα προϊόντα που εισάγονται από τρίτες χώρες και που προορίζονται να τεθούν σε εμπορία ως προϊόντα βιολογικής παραγωγής-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που προβλέπεται στο άρθρο 14 του κανονισμού (ΕΟΚ) αριθ. 2092/91,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το πιστοποιητικό ελέγχου που αναφέρεται στο άρθρο 11 παράγραφος 1 στοιχείο β) του κανονισμού (ΕΟΚ) αριθ. 2092/91 εκδίδεται από τον οργανισμό εκδόσεως που εγκρίνεται σύμφωνα με τον έλεγχο που προβλέπεται από τον κανονισμό (ΕΟΚ) αριθ. 94/92 της Επιτροπής (2) για την κατάρτιση καταλόγου που επισυνάπτεται ως παράρτημα στον εν λόγω κανονισμό για την τρίτη χώρα στην οποία έχει παραχθεί και παρασκευασθεί το προϊόν και από την οποία αποστέλλεται στην Κοινότητα.
2. Το πιστοποιητικό ελέγχου συντάσσεται σε μία από τις επίσημες γλώσσες της Κοινότητας και συμπληρώνεται, εκτός από τη σφραγίδα και την υπογραφή, εξ ολοκλήρου είτε με κεφαλαία γράμματα είτε στη γραφομηχανή και κατά προτίμηση σε μία από τις επίσημες γλώσσες του κράτους μέλους προορισμού.
3. Το πιστοποιητικό ελέγχου συντάσσεται σε μία μόνο σελίδα και συνοδεύει, στο πρωτότυπο, το προϊόν. Αντίγραφα του πιστοποιητικού εκδίδονται μόνον εφόσον υπάρχει τυπωμένη ή σε σφραγίδα η ένδειξη "αντίγραφο" ή "διπλότυπο".
4. Το υπόδειγμα του πιστοποιητικού ελέγχου παρατίθεται στο παράρτημα.
Άρθρο 2
Ο παρών κανονισμός αρχίζει να ισχύει την δεκάτη πέμπτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Νοεμβρίου 1992.

Labels: 3
17
6